Na temelju Zakona o ograničavanju uporabe duhanskih i srodnih proizvoda (NN 45/17), članka 2. stavka 2. Pravilnika o načinu provođenja aktivnosti u školskim ustanovama na promicanju spoznaje o štetnosti uporabe duhanskih proizvoda za zdravlje (NN 176/03), Školski odbor Osnovne škole Manuš-Split, na sjednici održanoj 27.03.2019. donio je

**PRAVILNIK**

**O PROMICANJU SPOZNAJE O ŠTETNOSTI UPORABE**

**DUHANSKIH PROIZVODA ZA ZDRAVLJE**

I. OPĆE ODREDBE

Članak 1.

Pravilnikom o promicanju spoznaje o štetnosti uporabe duhanskih proizvoda za zdravlje (u daljnjem tekstu: Pravilnik) uređuje se:

* predlaganje provedbenih aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnije života bez pušenja,
* organiziranje programa odvikavanja od pušenja te predlaganje i organiziranje izdavanja publikacija čiji je cilj promicanje nepušenja kao zdravog načina života,
* poduzimanje drugih aktivnosti od značenja za zaštitu zdravlja mladeži od štetnih utjecaja,
* osnivanje Povjerenstva za borbu protiv pušenja.

Članak 2.

Odredbe ovog Pravilnika odnose se na tijela Škole, zaposlenike i učenike Škole.

Članak 3.

Promicanje spoznaje o štetnosti uporabe duhanskih proizvoda provodi se permanentno, ponajprije u Školi, a prema potrebi i izvan Škole.

U provođenju odredaba ovoga Pravilnika Škola surađuje s roditeljima, skrbnicima i mjerodavnim čimbenicima društvene zajednice.

Članak 4.

Pod pojmom duhanski proizvodi smatraju se proizvodi koji sadrže duhan koji može biti genetski modificiran ili ne, a služi pušenju, šmrkanju, sisanju ili žvakanju.

Članak 5.

Pod pojmom pušenja duhanskih proizvoda podrazumijeva se uporaba duhanskih proizvoda bez obzira je li dim nastao izgaranjem duhana, udisanjem ili ne, a čija je posljedica dokazano oštećenje zdravlja pušača i svih nepušača koji su izloženi duhanskom dimu.

Članak 6.

Znanstveno su dokazane pojave različitih bolesti i oštećenja zdravlja – kao posljedica pušenja, koje štetno djeluje na zdravlje, pogoduje razvoju niza bolesti te skraćuje život pušača, ali i štetnog utjecaja na nepušače koji borave u zatvorenom prostoru u kojem se puši.

Članak 7.

Zabranjeno je pušenje u svim zatvorenim prostorijama Škole i prostoru školskog dvorišta.

Članak 8.

Oznake o zabrani pušenja trebaju biti istaknute na vidnim mjestima u Školi u skladu s člankom 7. ovog Pravilnika.

Članak 9.

Odredbe ovog Pravilnika o apsolutnoj zabrani pušenja u unutarnjem i vanjskom prostoru Škole koji je funkcionalni dio prostora Škole, obvezni su se pridržavati svi radnici Škole, učenici, roditelji i treće osobe kada se nalaze u prostorijama Škole i u školskom dvorištu.

II. PROVEDBENE AKTIVNOSTI KOJIMA JE CILJ SMANJENJE UPORABE DUHANSKIH PROIZVODA I USVAJANJE ZDRAVIJEG I KVALITETNIJEG ŽIVOTA BEZ PUŠENJA

Članak 10.

U okviru provođenja aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja, tijela Škole, nastavnici i stručni suradnici trebaju:

* odgajati učenike tako da izgrade negativan odnos prema uporabi duhanskih proizvoda,
* promicati tjelesno, duhovno i socijalno značenje zdravlja,
* promicati usvajanje zdravih životnih navika u radu i ponašanju,
* poticati učenike na razmišljanje i prihvaćanje pozitivnih životnih vrijednosti,
* poticati učenike u pronalaženju zadovoljstva u radu i raznolikim školskim aktivnostima,
* pomagati roditeljima i skrbnicima u ispravnom odgoju učenika,
* upoznavati učenike i roditelje s propisima koji se odnose na ograničenja uporabe duhanskih proizvoda,
* skrbiti o unaprjeđivanju zdravlja učenika i preventivi bolesti,
* surađivati s ustanovama socijalne skrbi, zdravstvenim ustanovama i drugim odgovarajućim ustanovama, udrugama i tijelima.

Članak 11.

Uz aktivnosti iz članka 10. ovoga Pravilnika, Škola će provoditi i druge aktivnosti za smanjenje uporabe duhanskih proizvoda i usvajanje zdravijeg i kvalitetnijeg života bez pušenja, u ovisnosti o novim znanstvenim i stručnim dostignućima, te financijskim i organizacijskim mogućnostima.

Članak 12.

Škola će promicanje spoznaja o štetnosti duhanskih proizvoda obavljati prema programu promicanja spoznaje o štetnosti uporabe duhanskih proizvoda za zdravlje koji donosi ministar znanosti i obrazovanja, uz suglasnost ministra nadležnog za zdravstvo.

III. PROGRAMI ODVIKAVANJA OD PUŠENJA TE PREDLAGANJE I ORGANIZIRANJE IZDAVANJA PUBLIKACIJA ČIJI JE CILJ PROMICANJE NEPUŠENJA KAO ZDRAVOG NAČINA ŽIVOTA

Članak 13.

Programi odvikavanja od pušenja te predlaganje i organiziranje izdavanja publikacija čiji je cilj promicanje nepušenja kao zdravog načina života provodi se u okviru nastave i izvannastavnih aktivnosti.

Programi iz stavka 1. ovog članka obuhvaćaju:

* programe za učenike,
* programe za nastavnike i stručne suradnike,
* programe za roditelje.

Članak 14.

Programima iz članka 13. ovoga Pravilnika utvrđuju se sadržaji, oblici i izvođenja programa, trajanje programa te kadrovski, prostorni i drugi uvjeti.

Programi iz članka 13. ovoga Pravilnika donose se:

* u svezi s upoznavanjem učenika sa štetnostima i rizicima uporabe duhanskih proizvoda,
* u svezi s organiziranjem slobodnog vremena učenika,
* u svezi s uključivanjem učenika u kulturno-umjetničke i športske aktivnosti,
* u svezi sa sudjelovanjem učenika u školskim i izvanškolskim natjecanjima,
* u svezi s izradom zajedničkih projekata učenika, nastavnika i stručnih suradnika,
* u svezi s organiziranjem izleta i odlascima u prirodu,
* u svezi s odvikavanjem od uporabe duhanskih proizvoda,
* u svezi s promicanjem uspješnog roditeljstva,
* u svezi s osposobljavanjem nastavnika i stručnih suradnika za učinkovito promicanje spoznaje o štetnosti uporabe duhanskih proizvoda.

Članak 15.

Programi iz članka 13. i 14. ovoga Pravilnika sastavni su dio Godišnjeg plana i programa rada Škole.

Članak 16.

U provođenju aktivnosti navedenih u ovom Pravilniku, Škola će omogućiti učenicima korištenje školskog prostora i opreme u slobodno vrijeme.

Članak 17.

Pisane obavijesti, informacije, letke, plakate i slično kojima se promiče neuporaba duhanskih prerađevina, Škola je dužna je istaknuti na vidljivim mjestima u Školi.

IV. POVJERENSTVO ZA BORBU PROTIV PUŠENJA

Članak 18.

U Školi se osniva Povjerenstvo za borbu protiv pušenja (u daljnjem tekstu: Povjerenstvo).

Povjerenstvo ima tri člana. Članove Povjerenstva imenuje Školski odbor iz reda:

* nastavnika,
* stručnih suradnika,

Članovi Povjerenstva imenuju se na vrijeme od tri godine i mogu biti ponovno imenovani.

Članovi Povjerenstva između sebe biraju predsjednika Povjerenstva. Ako članovi ne uspiju imenovati predsjednika Povjerenstva, predsjednika imenuje ravnateljica Škole.

Članak 19.

Povjerenstvo:

* prati pojavnost pušenja u Školi, proučava i promiče nepušenje kao zdrav način života i rada,
* prati ostvarivanje aktivnosti iz članka 10. i izvođenje programa iz članka 13. i 14. ovog Pravilnika,
* daje školskim tijelima, nastavnicima i stručnim suradnicima prijedloge i mišljenja u svezi s uočenim problemom pušenja,
* predlaže programe i aktivnosti odvikavanja učenika (i zaposlenika Škole) od pušenja,
* predlaže nabavu primjerenih sredstava i opreme,
* predlaže izdavanje prigodnih publikacija u svezi s promicanjem nepušenja,
* surađuje s ustanovama, udrugama i tijelima koja se u okviru svog djelokruga bave promicanjem nepušenja.

Članak 20.

Povjerenstvo radi na sjednicama. Sjednice saziva i predsjedava im predsjednik Povjerenstva.

Članak 21.

Prijedloge i mišljenja Povjerenstvo može dati samo kada radi u punom sastavu.

O davanju prijedloga i mišljenja iz stavka 1. ovog članka članovi Povjerenstva odlučuju većinom glasova.

Članak 22.

U radu Povjerenstva prema pozivu predsjednika sudjeluju i druge osobe koje svojom stručnošću i iskustvom mogu pomoći Povjerenstvu u obavljanju poslova za koje je osnovano.

Članak 23.

O svom radu Povjerenstvo podnosi izvješće Školskom odboru najkasnije do 30. rujna tekuće godine za prethodnu školsku godinu.

V. FINANCIJSKA SREDSTVA ZA PROVOĐENJE ODREDABA OVOG PRAVILNIKA

Članak 24.

Aktivnosti iz članka 10., programe iz članka 13. i 14. ovog Pravilnika i sredstva potrebna za njihovu realizaciju Škola će ugraditi u prijedlog financijskog plana.

VI. NAZDOR NAD PROVOĐENJEM ZABRANE PUŠENJA

Članak 25.

Ravnateljica Škole je odgovorna osoba za provedbu apsolutne zabrane pušenja u Školi.

Članak 26.

Nadzor nad provedbom zabrane pušenja u Školi obavljaju prosvjetni inspektori, sanitarni inspektori, zdravstveni inspektori, inspektori rada i gospodarski inspektori Državnog inspektorata.

VII. PRIJELAZNE I ZAVRŠNE ODREDBE

Članak 27.

Školski odbor će imenovati članove Povjerenstva za borbu protiv pušenja iz članka 18. ovoga Pravilnika najkasnije u roku od 30 dana od dana stupanja na snagu ovog Pravilnika.

Članak 28.

Danom stupanja na snagu ovog Pravilnika prestaje važiti Pravilnik o promicanju spoznaje štetnosti uporabe duhanskih proizvoda za zdravlje od 05.06.2009. godine.

Ovaj Pravilnik stupa na snagu osmog dana od dana objave na oglasnoj ploči Škole.

Ovaj Pravilnik objavljuje se na službenoj stranici Škole.

KLASA: 602-02/19-01/114

URBROJ: 2181-63-19-01

Split, 27.03.2019.

\_\_\_\_\_\_\_\_\_\_\_\_\_\_\_\_\_

Jelica Balić

 Predsjednica Školskog odbora

Ovaj Pravilnik objavljen je na oglasnoj ploči Škole 28.03.2019. godine, a stupa na snagu

05.04.2019. godine.

\_\_\_\_\_\_\_\_\_\_\_\_\_\_\_\_\_

Marita Guć, prof.

Ravnateljica